บ้านปูมุ่งลดต้นทุนรักษาตัวรอด
BANPU มุ่งลดต้นทุน 20% รักษากำไร ทำใจราคาถ่านหินยังไม่ดี ลุยแปลงหนี้เป็นเงินเหรียญ
4 เม.ย. 2556

BANPU มุ่งลดต้นทุน 20% รักษากำไร ทำใจราคาถ่านหินยังไม่ดี ลุยแปลงหนี้เป็นเงินเหรียญ
นายชนินท์ ว่องกุศลกิจ กรรมการประธานเจ้าหน้าที่บริหาร บริษัท บ้านปู (BANPU) เปิดเผยในที่ประชุมผู้ถือหุ้นว่า กลยุทธ์และแนวโน้มการทำธุรกิจปีนี้จะมุ่งในการพัฒนาสินทรัพย์ที่มีอยู่เพื่อให้สร้างกระแสเงินสดให้ได้มากที่สุด และรักษากำไรก่อนหักภาษีค่าเสื่อมและดอกเบี้ย (อีบิตดา) ให้อยู่ในระดับใกล้เคียงกับปีก่อน 900 ล้านเหรียญสหรัฐ 
นอกจากนี้ จะยังคงเดินหน้าลดต้นทุนในการผลิตและต้นทุนด้านต่างๆ อย่างต่อเนื่อง ซึ่งปีนี้ตั้งเป้าลดต้นทุนให้ได้ 20% เพื่อที่จะรักษาให้กำไรยังเติบโตได้ ซึ่งคาดว่ารายได้และยอดขายปีนี้น่าจะโตประมาณ 5% 
สำหรับวิธีลดต้นทุน เช่น ปิดเหมืองย่อยชั่วคราวที่ออสเตรเลีย 2 แห่ง การลดต้นทุนในการผลิตของเหมืองที่อินโดนีเซีย ซึ่งเฉลี่ยต้นทุนอยู่ที่ 70 เหรียญสหรัฐต่อตัน ให้ลงมาอยู่ที่ 63 เหรียญต่อตัน เป็นต้น
นายชนินท์ กล่าวว่า เหตุที่ยังคงเดินหน้าลดต้นทุน เพราะมองว่าราคาถ่านหินปีนี้ยังมีแนวโน้มลดลงจากภาวะสินค้าล้นตลาด ซึ่งล่าสุดอยู่ที่ 95 เหรียญสหรัฐต่อตัน และคาดว่าราคาถ่านหินก็ยังมีทิศทางขาลง ซึ่งบริษัทได้ขายล่วงหน้าถ่านหินไปแล้ว 50% ของกำลังผลิตที่อินโดนีเซีย ซึ่งอยู่ที่ 29 ล้านตัน 
นอกจากนี้ มีแผนที่จะแปลงหนี้เงินกู้และหุ้นกู้จากบาทเป็นเงินเหรียญสหรัฐ เพื่อให้สอดคล้องกับรายได้ที่ส่วนใหญ่เป็นเงินเหรียญสหรัฐเพื่อลดผลกระทบจากค่าเงินบาทแข็งค่าขึ้น ซึ่งขณะนี้ได้ดำเนินการไปแล้ว 60% ของหนี้ทั้งหมด 2,500 ล้านเหรียญสหรัฐ และขณะนี้ได้ขายหุ้นกู้ 150 ล้านเหรียญสหรัฐ ทำให้สัดส่วนหนี้เงินเหรียญเพิ่มเป็น 66% ตั้งเป้าอยู่ที่ 70-80% ของหนี้ทั้งหมด